**ELŐTERJESZTÉS**

Tiszavasvári Város Önkormányzata Képviselő-testületének

**2019. március 28-án** tartandó ülésére

Az előterjesztés tárgya: **Városi sportlétesítmények használati szabályzatairól**

Melléklet: 1 db (Városi Kincstár vezetőjének levele és kimutatás a Városi Sportcsarnok 2018. évi üzemeltetési költségeinek alakulásáról- előterjesztéshez)

A előterjesztés előadója: Szőke Zoltán polgármester

Az előterjesztés témafelelőse: Krasznainé dr. Csikós Magdolna igazgatási és szociálpolitikai osztályvezető

Ügyiratszám: TPH/1869-17/2019.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. sz. melléklet 1.22. pontja |
| Szociális és Humán Bizottság | SZMSZ 5. melléklet 1.9. pontja |
|  |  |

Az ülésre meghívni javasolt szervek, személyek:

|  |  |  |
| --- | --- | --- |
| Czirjákné Szabó Erika | Városi Kincstár intézményvezető-helyettes | czirjakne.erika@tiszavasvari.hu |
| Dancs Miklós | Városi Kincstár sportkoordinátor | mareno@t-email.hu |

Tiszavasvári, 2019. március 22.

**Krasznainé dr. Csikós Magdolna**

témafelelős

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Témafelelős:** Krasznainé dr. Csikós Magdolna

**E L Ő T E R J E S Z T É S**

**- a Képviselő-testülethez -**

**Városi sportlétesítmények használati szabályzatairól**

**Tisztelt Képviselő-testület!**

A Városi Kincstár használatában, üzemeltetésében vannak az alábbi sportlétesítmények (Városi Kincstár alapító okirat alapján telephelyek):

|  |  |
| --- | --- |
| Városi Sportcsarnok, Salakpálya | 4440 Tiszavasvári, Petőfi utca 1-3. |
| Városi Sporttelep | 4440 Tiszavasvári, Fehértói utca 2/b  (2438 hrsz.) |
| Teniszpálya és streetball pálya | 4440 Tiszavasvári, 2287/12. hrsz. |
| Teniszpálya | 4440 Tiszavasvári, Wesselényi utca 1. |

**1. Teniszpálya és streetball pálya 4440 Tiszavasvári, HRSZ:2287/12 (Gyári lakótelepen)**

Tiszavasvári Város Önkormányzata Képviselő-testülete a 93/2017. (IV.27.) KT. sz. határozatával elfogadta az Önkormányzat és a ***Tiszavasvári Sport Klub*** közötti megállapodást, mely a megjelölt területen lévő ***streetball pálya használatával*** kapcsolatos. A streetball pálya pályázati forrás keretéből került megvalósításra és fenntartási kötelezettsége van, azon a TSK részére az ingyenes használatot biztosítani kell. A streetball pálya a 37/2019. (II. 14.) KT. sz. határozattal került a Városi Kincstár alapító okiratába, mely a használat szabályainak konkretizálását még inkább aktuálissá teszi.

Az itt lévő ***teniszpálya a TSE Tenisz Szakosztálya használatában volt az eddigi időszakig.***

Ezen szervezetekkel egyeztetnie kell a Városi Kincstárnak a használatot a továbbiakban is.

A területen ***zárható kapu került kialakításra az elmúlt hetekben***, melyhez a Városi Kincstár sportkoordinátora rendelkezik kulccsal, és előzetes egyeztetés után a Városi Kincstár tudja biztosítani a használatot mind a fent megjelölt szervezetek, mind az azt igénylő lakosság részére. A használatot és működtetést a Városi Kincstár sportkoordinátora szervezi a Sportcsarnok személyzetének igénybe vételével.

A területen korábban nem volt használati díj alkalmazása és azt elsősorban csak a Tenisz Szakosztály használta, működtette. A Városi Kincstár azonban a továbbiakban szeretne nagyobb figyelmet fordítani a működtetésre, így az intézménynek plusz költségei merülnek fel a karbantartással, fűnyírással, takarítással, üzemeltetéssel kapcsolatban. A használat feltételeinek szabályozását teszi szükségessé továbbá, hogy a területen található egy főzésre alkalmas pihenőhely is, melyet a Városi Kincstár a jövőben szeretne a lakosság részére igénybe vehetővé tenni.

***Javasolom ennek megfelelően a határozat-tervezet 1. sz. melléklete szerinti tartalommal a területre vonatkozó használati szabályzat elfogadását, és az abban szereplő díjtételek bevezetését és alkalmazását 2019. április 1-jétől.***

**2. Teniszpálya 4440 Tiszavasvári, Wesselényi utca 1.**

Jelenleg képviselő-testület által elfogadottan (256/2015. (XI. 26.) KT. sz. határozat alapján) 600 Ft/óra pályahasználati díjat szed a Városi Kincstár. Ez a díjtétel látva az eddigi bevétel-kiadások alakulását a működtetéssel kapcsolatban, valamint figyelembe véve a környező települések teniszpályáinak használati díjait, rendkívül alacsony. Ezért javaslom 2019. év áprilisától a pályahasználati díj emelését egységes óradíj megállapításával a következőre:

* 1000 Ft/óra
* pályavilágítás igénybevétele esetén 1500 Ft/óra

A korábban alkalmazott díj bevezető díj volt, és a költségeket látva mindenképpen indokoltnak látjuk a díjtétel emelését. Ezen a pályán kulturált öltöző, mosdó és zuhanyozási lehetőség áll rendelkezésre a sportolók részére, továbbá a Városi Kincstár ingyenesen biztosít a játékhoz eszközöket is igény szerint. (teniszütő, teniszlabda)

A teniszpálya használatát, karbantartását, működtetését a Városi Kincstár sportkoordinátora, szervezi a Sportcsarnok személyzetének igénybe vételével.

***Javasolom ennek megfelelően a határozat-tervezet 2. sz. melléklete szerinti tartalommal a területre vonatkozó használati szabályzat elfogadását, és az abban szereplő díjtételek bevezetését és alkalmazását 2019. április 1-jétől.***

**3. Városi Sportcsarnok, Salakpálya 4440 Tiszavasvári, Petőfi u. 1.-3.**

A Sportcsarnok a legnagyobb városi sportlétesítményünk. A létesítmény irányítását, működésének szervezését 1 fő sportkoordinátor végzi, aki a Városi Kincstár közalkalmazott (heti 20 órás) munkavállalója.

A Csarnok munkáját segíti még a Városi Kincstár további 2 fő közalkalmazottja, 1 fő karbantartó és 1 fő takarító személyében. Az intézmény kénytelen azonban közmunkás munkaerőt is igénybe venni a folyamatos működés biztosítása miatt, hiszen a sportlétesítmény sok esetben reggel 6-7 órától este 10 óráig is üzemel, illetve hétvégén (szombat és vasárnap is) sok rendezvénynek ad helyet.

További feladata az itt lévő dolgozóknak még a Wesselényi úti teniszpálya kinyitása, működtetése, karbantartása is, valamint 2018. évtől a Csarnok és a teniszpálya körüli terület fűnyírása a sportkoordinátor irányításával. A fűnyírást a korábbi években közmunka keretében biztosította az Önkormányzat. A 2019. évtől plusz feladata lesz a sportkoordinátornak a gyári teniszpálya és streetball pálya valamint a Városi Sporttelep működésének koordinálása, a karbantartási és napi üzemeltetési feladatok megszervezése is a csarnok és a sporttelep kiszolgáló személyzete és közmunkás munkaerő bevonásával.

A Sportcsarnokra vonatkozóan a Városi Kincstár intézményvezető-helyettese elkészítette a jelenlegi működésnek megfelelően aktualizált használati szabályzatot, és az alkalmazandó díjtételeket is felülvizsgálta, melyet megküldött részemre. Leveléhez csatolta a ***Városi Sportcsarnok 2018. évi üzemeltetési költségeinek alakulásáról készült kimutatást is, mely alapján a rezsióradíj: 6635 Ft.*** A Városi Kincstár jelenlegi vezetője levelében tájékoztat arról, hogy a korábban megállapított, és a képviselő-testület által a 269/2014. (XII. 11.) KT. sz. határozattal elfogadott díjtételek nem fedezik a 2018. évi kiadások alapján kiszámított önköltséget sem, így ***javasoljuk a díjtételek 10 %-os emelését a mellékelt használati szabályzatnak megfelelően.***

***Javasolom ennek megfelelően a határozat-tervezet 3. sz. melléklete szerinti tartalommal a Sportcsarnokra vonatkozó használati szabályzat elfogadását, és az abban szereplő díjtételek bevezetését és alkalmazását 2019. április 1-jétől.***

**4. Városi Sporttelep, 4440 Tiszavasvári, Fehértói utca 2/b**

A Sportpálya működtetése a Tiszavasvári Sportegyesülettel nagymértékben együttműködve történik, a rendezvényeket, programokat az Egyesület szervezi. A használatra vonatkozóan az Önkormányzat és a Sportegyesület között írásbeli megállapodás van érvényben, melyet a képviselő-testület fogadott el a 182/2018. (VI. 28.) KT. sz. határozatával.

A Sportpálya területének üzemeltetési, karbantartási költségei a Városi Kincstár költségvetésében kerülnek biztosításra.

A pálya üzemeltetéséhez 1 fő közalkalmazott pályagondnok, 1 fő napi 4 órás takarító foglalkoztatását szintén a Városi Kincstár biztosítja. A működtetés megfelelő biztosítása érdekében az intézmény igénybe veszi plusz közmunkás munkaerő foglalkoztatását is (takarítás, őrzés feladatokhoz).

A 2019. évtől a Városi Kincstár sportkoordinátora feladata a Sporttelep napi üzemeltetési és karbantartási feladatainak a szervezése és a kiszolgáló személyzet irányítása is.

A Városi Sporttelepre vonatkozóan a Városi Kincstár intézményvezető-helyettese elkészítette a jelenlegi működésnek megfelelő használati szabályzatot, az alkalmazandó díjtételeket is beépítve, melyet megküldött részemre.

***Javasolom ennek megfelelően a határozat-tervezet 4. sz. melléklete szerinti tartalommal a Sportpályára vonatkozó használati szabályzat elfogadását, és az abban szereplő díjtételek bevezetését és alkalmazását 2019. április 1-jétől.***

***Mind a 4 sportlétesítmény használatának koordinálását a Városi Kincstár közalkalmazott sportkoordinátora fogja végezni, nála lehet időpontot foglalni a használatra*** mind telefonon, mind az alábbi email címen: [sportcsarnok@varosikincstar.t-online.hu](mailto:sportcsarnok@varosikincstar.t-online.hu)

A bejelentkezés telefonszáma megtalálható lesz a sportlétesítményekben illetve az alábbi honlapon is: <http://www.varosisportcsarnok.hu/>

Ez a honlap tartalmaz még további aktuális információkat a sportlétesítményekre vonatkozóan, valamint tájékozódhatnak a látogatók a megrendezésre kerülő rendezvényekről, és a már foglalt és szabad időpontokról is az alábbi elérhetőségeken:

<http://www.varosisportcsarnok.hu/cikkek/rendezvenynaptar.html>

<http://www.varosisportcsarnok.hu/cikkek/teniszpalya/palyabeosztas/>

A sportkoordinátor távollétében a sportlétesítmények igénybevételével kapcsolatban a ***Sportcsarnok alábbi ügyeleti telefonszámán lehet érdeklődni: 30/753-9727***

***A fentiek figyelembe vételével kérem a Tisztelt Képviselő-testületet az előterjesztés megtárgyalására, továbbá a határozat-tervezet és mellékletei elfogadására.***

Tiszavasvári, 2019. március 22.

**Szőke Zoltán**

**polgármester**

**HATÁROZAT-TERVEZET**

TISZAVASVÁRI VÁROS ÖNKORMÁNYZATA

KÉPVISELŐ-TESTÜLETE

**……/2019. (III. 28.) Kt. számú**

**határozata**

**Városi sportlétesítmények használati szabályzatairól**

Tiszavasvári Város Önkormányzata Képviselő-testülete **az alábbi döntést hozza:**

1. Jóváhagyja a jelen határozat 1-4. sz. mellékleteit képező Városi sportlétesítmények használati szabályzatait, az abban foglalt tartalommal, és hozzájárul az abban meghatározott díjtételek alkalmazásához 2019. április 1-jétől.
2. Az új használati szabályzatok hatályba lépésével egyidejűleg hatályon kívül helyezi a korábbi, érvényben lévő 269/2014 (XII.11.) KT. sz. és 256/2015. (XI. 26.) KT. sz. határozatokkal elfogadott használati szabályzatokat.
3. Felkéri a polgármestert, hogy a döntésről tájékoztassa a Városi Kincstár vezetőjét.
4. Felkéri a Városi Kincstár vezetőjét, hogy a használati szabályzatokat az adott sportlétesítményekben jól látható helyen függessze ki a látogatók tájékoztatása céljából.

**Határidő:** azonnal illetve 2019. április 1. **Felelős:** Szőke Zoltán

polgármester és

Városi Kincstár vezetője

1. melléklet **„Városi sportlétesítmények használati szabályzatairól”** szóló…./2019.(III. 28.) Kt. számú határozathoz

**használati szabályzat**

**a Tiszavasvári 2287/12 hrsz. alatt (gyári lakótelepen) kialakított streetball és teniszpálya, valamint a hozzájuk kapcsolódó pihenőhely használatára**

**Streetball (szabadtéri kosárlabda) pálya**

**használati szabályzata**

**Használati szabályok:**

* A pályát kizárólag előzetes bejelentkezés alapján lehet igénybe venni.
* A pálya kizárólag sport célra használható.
* A pálya csak az arra alkalmas sportcipőben és megfelelő ruházatban, rendeltetésének megfelelően használható. Utcai cipő használata tilos!
* A pálya felületét óvni kell a durva behatásoktól.
* Szigorúan tilos a palánkokra felmászni.
* Szigorúan tilos a gyűrűre felkapaszkodni, azon lógni.
* Tilos a pályára kerékpárral, motorral és gépjárművel rámenni.
* A pálya területén és a pálya 5 méteres körzetében dohányozni, gyufát és cigarettát eldobni TILOS!
* Tilos a pálya területén enni, rágógumizni és azt eldobni.
* Tilos a pálya területére üveget bevinni.
* Tilos a pálya területére kutyát, vagy más állatot bevinni.
* A pálya területére bemenni csak a kapun keresztül, illetve a teniszpálya felől kialakított ajtón szabad.
* A pálya és a pálya környékének tisztaságára ügyelni kell, szemetet eldobni tilos.
* A pályát mindenki csak saját felelősségére, a használati és tisztasági szabályok szigorú betartásával használhatja. A rongálás anyagi kártérítést vonhat maga után.
* A streetball pálya területén, vagy környezetében őrizetlenül hagyott értékekért, tárgyakért, felszerelésekért a pálya üzemeltetője felelősséget nem vállal.
* A pálya rendeltetésszerű használatát és a tisztasági szabályok betartását az üzemeltető jogosult ellenőrizni.
* A pálya használata közben keletkezett sérülésekért az üzemeltető felelősséget nem vállal.

**Nyitvatartási idő:**

Hétköznapokon:8.00 - 18.00 óra között előre egyeztetett időpontban

Hétvégén: 9.00 - 18.00óra között előre egyeztetett időpontban

Ünnepnapokon: ZÁRVA

**Használati díj:** 1.000.-Ft/óra/pálya

**Ingyenes használat:**

Tiszavasvári Város Önkormányzata 93/2017.(IV.27.) Kt. sz. határozata alapján a Tiszavasvári Sport Klub a Streetball pálya ingyenes használatára jogosult az alábbiak szerint:

Hétköznapokon: 8.00 - 16.00 óra között maximum 2 óra időtartamban,

mely éves szinten a 200 órát nem haladhatja meg, továbbá

Hétvégén

és tanítási szünetben: a Sportszervezet által igényelt időintervallumban,

kiemelten a kosárlabda sportághoz kötődő felkészítés

és rendezvények lebonyolítása céljából.

**A pálya foglalása:** A Városi Kincstár sportkoordinátoránál

a használatot megelőzően legalább 12 órával

(távollétében: Sportcsarnok ügyelet: 30/753-9727)

E-mail: [sportcsarnok@varosikincstar.t-online.hu](mailto:sportcsarnok@varosikincstar.t-online.hu)

**Teniszpálya**

**használati szabályzata**

**Használati szabályok:**

* A pályát kizárólag előzetes bejelentkezés alapján lehet igénybe venni.
* A pálya kizárólag teniszjátékra használható.
* A pálya csak az arra alkalmas teniszcipőben, vagy egyéb sportcipőben és megfelelő ruházatban, rendeltetésének megfelelően használható. Utcai cipő használata tilos!
* A pálya felületét óvni kell a durva behatásoktól.
* Tilos a pályára kerékpárral, motorral és gépjárművel rámenni.
* A pálya területén és a pálya 5 méteres körzetében dohányozni, gyufát és cigarettát eldobni TILOS!
* Tilos a pálya területén enni, rágógumizni és azt eldobni.
* Tilos a pálya területére üveget bevinni.
* Tilos a pálya területére kutyát, vagy más állatot bevinni.
* A pálya területére bemenni kizárólag a kialakított ajtón szabad.
* A pálya és a pálya környékének tisztaságára ügyelni kell, szemetet eldobni tilos.
* A pályát mindenki csak saját felelősségére, a használati és tisztasági szabályok szigorú betartásával használhatja. A rongálás anyagi kártérítést vonhat maga után.
* A teniszpálya területén őrizetlenül hagyott értékekért, tárgyakért, felszerelésekért a pálya üzemeltetője felelősséget nem vállal.
* A pálya használata közben keletkezett sérülésekért az üzemeltető felelősséget nem vállal.

**Nyitvatartási idő:**

Hétköznapokon:8.00 - 22.00óra között előre egyeztetett időpontban

Hétvégén: 9.00 - 18.00óra között előre egyeztetett időpontban

Ünnepnapokon: ZÁRVA

**Pálya használati díj:**

Pályavilágítás nélkül (természetes fénynél): 1.000.-Ft/óra

Pályavilágítással: 1.500.-Ft/óra

**A pálya foglalása:** A Városi Kincstár sportkoordinátoránál

a használatot megelőzően legalább 12 órával

(távollétében: sportcsarnok ügyelet: 30/753-9729)

E-mail: [sportcsarnok@varosikincstar.t-online.hu](mailto:sportcsarnok@varosikincstar.t-online.hu)

**Pihenőhely**

**használati szabályzata**

**Használati szabályok:**

* A streetball és a teniszpálya között kialakított szabadtéri főzésre is alkalmas pihenőhelyet kizárólag előzetes bejelentkezés alapján lehet igénybe venni.
* A pihenőhely igénybe vehető baráti összejövetelek, céges rendezvények, sportolással összekötött szabadtéri főzés céljából. A területen 3 db kültéri ping-pong asztal is rendelkezésre áll.
* A pihenő területén és 5 méteres körzetében dohányozni, gyufát és cigarettát eldobni TILOS!
* A tűzgyújtás és a szabadtéri főzés kellékeit az igénybevevőnek kell biztosítania.
* A pihenő területén érvényes tűzgyújtási szabályok:
* A kerti grillezés és a tűzön történő sütés-főzés kizárólag a tűz állandó felügyelete mellett végezhető.
* A szabadban meggyújtott tüzet TILOS felügyelet nélkül hagyni és minden esetben gondoskodni kell megfelelő mennyiségű oltóanyagról.
  + Mindig legyen nálunk a tűz oltására alkalmas kézi szerszám, és csak akkora tüzet gyújtsunk, amekkorát folyamatosan felügyeletünk alatt tudunk tartani.
  + Tájékozódjunk a várható időjárásról, mert a szél kedvez a tűz gyors továbbterjedésének.
* A szabadtéri tűzgyújtás feltételeit az Országos Tűzvédelmi Szabályzat tartalmazza.
* Jogszabálytól eltérő vagy hatósági engedély hiányában végzett tűzgyújtási tevékenység tűzvédelmi bírságot von maga után.
* A területet elhagyni csak a tűz maradéktalan eloltását követően lehet.
* A pihenő területére kutyát, vagy más állatot bevinni csak előzetes egyeztetés és engedélyezés alapján szabad.
* A pihenő területére bemenni kizárólag a kapun keresztül, vagy a teniszpálya felől kialakított ajtón szabad.
* A pihenőhely használata közben keletkezett hulladékot az igénybevevő köteles elszállítani.
* A pihenőt mindenki csak saját felelősségére, a használati és tisztasági szabályok szigorú betartásával használhatja. A rongálás anyagi kártérítést vonhat maga után.
* A pihenőhely területén őrizetlenül hagyott értéktárgyakért, felszerelésekért a terület üzemeltetője felelősséget nem vállal.

**Nyitvatartási idő:** előzetes egyeztetés alapján

**Használati díj:**

Pihenőhely, szabadtéri főzőhely

és ping-pong asztalok: 3.000.-Ft/nap (alkalom)

Teljes terület (Pihenőhely, Streetball pálya és/

vagy Teniszpálya): 1.000.-Ft/fő,

de minimum 5.000.-Ft/nap (alkalom)

**A pihenőhely foglalása:** A Városi Kincstár sportkoordinátoránál

a használatot megelőzően legalább 12 órával

(távollétében: sportcsarnok ügyelet: 30/753-9729)

E-mail: [sportcsarnok@varosikincstar.t-online.hu](mailto:sportcsarnok@varosikincstar.t-online.hu)

A sportlétesítmények használati díjának befizetése *- szerződés eltérő rendelkezése hiányában -* a használatot megelőzően esedékes. A befizetés történhet számla alapján az üzemeltető részére történő átutalással, készpénzben az üzemeltető 4440 Tiszavasvári, Báthory u. 6. sz. alatti házipénztárába történő befizetéssel, illetve készpénzben, nyugta ellenében a sportkoordinátor részére történő megfizetéssel.

2. melléklet **„Városi sportlétesítmények használati szabályzatairól”** szóló…./2019.(III. 28.) Kt. számú határozathoz

**Teniszpálya**

**használati szabályzata**

1. A pálya nyitva tartása:

Hétköznapokon: 8:00 – 22:00 óra között előre egyeztetett időpontban

Hétvégén: 9:00 – 18:00 óra között előre egyeztetett időpontban

Ünnepnapokon: ZÁRVA

1. A pálya bérleti díj fejében vehető igénybe az érvényes díjszabás alapján: 1.000 Ft/óra, A bérleti díj tartalmazza az öltőzők és mosdóhelyiségek használatát is. A pálya igénybevétele világítással: 1.500.-Ft/óra.
2. A pálya igénybevételét a pályagondnokkal kell egyeztetni és előre megfizetni, mely rögzített időtartamra szól. A bérleti díj befizetése a Városi Kincstár részére történik.
3. A pályagondnok feladata az öltőzőkben, zuhanyzókban a használat után a világítás lekapcsolása, valamint a rendeltetésszerű használat ellenőrzése és felügyelete.
4. A teniszpálya kizárólag teniszjátékra használható.
5. A pálya csak az arra alkalmas teniszcipőben, vagy egyéb sport teremcipőben és megfelelő ruházatban, rendeltetésének megfelelően használható. Utcai cipő használata tilos!
6. A pálya használata során a pályában, vagy egyéb berendezési tárgyakban okozott kárt a rongálónak meg kell térítenie.
7. A használat befejeztével a bérlő köteles a pályát tiszta, rendeltetésszerű állapotban hagyni.
8. A pálya területére állatokat bevinni tilos!
9. A teniszpálya területén őrizetlenül hagyott értéktárgyakért, felszerelésekért a pálya üzemeltetője nem vállal felelősséget.
10. A pálya területén és a pálya 5 méteres körzetében dohányozni, gyufát és cigarettát eldobni TILOS!

**A pálya foglalása:** A Városi Kincstár sportkoordinátoránál

a használatot megelőzően legalább 12 órával

(távollétében: sportcsarnok ügyelet: 30/753-9729)

E-mail: [sportcsarnok@varosikincstar.t-online.hu](mailto:sportcsarnok@varosikincstar.t-online.hu)

http://www.varosisportcsarnok.hu/cikkek/teniszpalya/palyabeosztas/

**Üzemeltető: Teniszpálya címe:**

Városi Kincstár Tiszavasvári 4440 Tiszavasvári, Wesselényi u. 1.

4440 Tiszavasvári, Báthory u. 6.

3. melléklet **„Városi sportlétesítmények használati szabályzatairól”** szóló…./2019.(III. 28.) Kt. számú határozathoz

**Sportcsarnok**

**használati szabályzata**

1. **Általános szabályok**
2. A használati szabályzat betartása mindenki részére *(dolgozók, sportolók, szervezők, látogatók, stb.)* kötelező.
3. A szabályzat területi hatálya a Sportcsarnok telekrajzi határán belül, a csarnokot körülvevő tereken, parkolóban is érvényes.
4. A Sportcsarnokot nyitva tartási időben *– zártkörű rendezvények, iskolai testnevelés órák és tartósan bérelt időpontok kivételével –* minden érdeklődő látogathatja, igénybe veheti szolgáltatásait, részt vehet a rendezvényeken, a tömegsport közösségek munkájában.
5. A Sportcsarnokot bármely állampolgár, sportszervezet, vagy intézmény előzetes egyeztetés és szerződéskötés alapján veheti igénybe, melyért a fenntartó által elfogadott díjakat köteles megfizetni.
6. Belépődíjas rendezvények esetében a jegyváltás kötelező.
7. A Sportcsarnok zavartalan működtetése érdekében minden látogató köteles a közösségi és társas élet szabályainak megfelelő kulturált magatartást tanúsítani.
8. Az épület berendezéseinek, felszereléseinek védelme, anyagi felelősséggel történő használata, a tisztaság és a rend megóvása minden látogatónak kötelessége. A berendezésekben okozott esetleges károkért az ebben vétkes látogató anyagi felelősséggel tartozik.
9. A Sportcsarnok épületében a dohányozás és nyílt láng használata TILOS! A Sportcsarnok területén dohányozni kizárólag a dohányzásra kijelölt helyen szabad. A csikkeket a kihelyezett tárolóedényekben kell elhelyezni.
10. A Sportcsarnok teljes területén, beleértve a parkoló és külterületeket is, tilos a szemetelés. A szemetet a kihelyezett tárolóedényekben kell elhelyezni.
11. Az elektromos kapcsolót, illetve egyéb üzemeltetéssel kapcsolatos kezelő szerkezeteket kizárólag a Sportcsarnok személyzete kezelheti!
12. Az öltözőkbe, a lelátóra és a játéktérre üveges és dobozos italt bevinni tilos!
13. A Sportcsarnok berendezéseinek rongálóit mindenkinek kötelessége figyelmeztetni, és az esetleges kár keletkezését megakadályozni!
14. A Sportcsarnok területén az üzemeltető, a szervező és a rendezvény biztosításával megbízott személyek jogosultak a rendzavarókkal, vagy mások számára megbotránkoztató módon viselkedőkkel szemben eljárni. Jogosultak továbbá ezen személyeket a Sportcsarnok területének elhagyására felszólítani, végső esetben a területről eltávolíttatni, kitiltani.
15. A Sportcsarnok területére TILOS bevinni tiltott önkényuralmi jelképet, valamint a közbiztonságra különösen veszélyes eszközöket. Tilos bevinni mindenféle szúró, vágó eszközt, petárdát, egyéb pirotechnikai eszközöket, lőfegyvert, üveget, műanyag palackot, zsebkést, csavarhúzót, hajlakkot, botot, pénztárszalagot, követ és egyéb testi épséget veszélyeztető tárgyat, továbbá mások iránti gyűlölet keltésére alkalmas feliratot, zászlót, vagy egyéb jogszabály által tiltott önkényuralmi jelképet.
16. A bejáratnál kötelező a lábbelik alapos, gondos megtisztítása, különösen az esős, sáros, havas időszakban.
17. A létesítmény területére élőállatot - a vakvezető kutya kivételével - bevinni szigorúan tilos!
18. A Sportcsarnokban, illetve a hozzátartozó helyiségekben, továbbá a külső udvari területen elhelyezett értéktárgyakért *(pld. kerékpár, ruházat, telefon stb.)* a Sportcsarnok üzemeltetője felelősséget nem vállal!
19. A Sportcsarnok területén sport, vagy egyéb, nem az üzemeltető tulajdonában, vagy kezelésében lévő eszközöket kizárólag előzetes írásbeli megállapodás alapján lehet tárolni. A tárolási engedéllyel elhelyezett eszközökért az üzemeltető semmilyen felelősséget nem vállal.
20. Iskolai tanórák alatt, illetve diáksport rendezvényeken a tanulók csak tanári felügyelettel tartózkodhatnak a Sportcsarnokban.
21. A bérbevevő jogosult a használat időtartama alatt a Sportcsarnokot rendeltetésének és a szerződésben megfogalmazott célnak megfelelően használni, az épület használata során köteles a köztisztasági, környezetvédelmi és tűzrendészeti előírásokat betartani.
22. A használati szabályzat betartatásáért az üzemeltető, a mindenkori bérlő, illetve a rendezvény szervezője tartozik felelősséggel.
23. Az üzemeltető a személyi és vagyonbiztonság megteremtése érdekében a Sportcsarnok területén elhelyezett kamerarendszer alkalmazásával a hatályos jogszabályok alapján felvételeket készíthet.
24. **Játéktér, küzdő tér használata**
25. A játéktérre (küzdőtérre) utcai cipőben belépni tilos. A játéktéren kizárólag olyan sportcipőben lehet tartózkodni, amely a sportparketta állagában semmiféle kárt nem okoz, azon maradandó nyomot nem hagy.
26. Az utcai cipő használata a játéktéren kizárólag a parketta védelmére szolgáló PVC burkolat lerakását követően, nem sportcélú rendezvények idején megengedett.
27. A játéktéren kizárólag olyan tevékenység, sporttevékenység folytatható, amely a csarnok általános rendeltetésének megfelelő, illetve a Sportcsarnok vezetésével előre egyeztetett.
28. Tilos a játéktéren bármiféle olyan jelölést, csíkozást, karcolást, tájékozódási pontot elhelyezni, amely könnyen, gyorsan és egyszerűen, maradandó nyom nélkül el nem távolítható.
29. A használati (sport) eszközöket a használat után a játéktérről az eredeti helyére vissza kell állítani, a tároló helyekre vissza kell vinni.
30. Tilos a játéktéren kívül bárhol labdával bemelegíteni.
31. Tilos a labdák falhoz, térelválasztó rendszerhez rugdosása, dobálása, és minden olyan tevékenység, amely a falazat és az ajtók, ablakok tisztaságát, épségét veszélyeztetné.
32. Tilos a kihelyezett reklámtáblák, reklámanyagok rongálása, elmozdítása.
33. A játéktérre az előre megállapított, illetve megállapodás szerinti időpontban lehet belépni.
34. A játékteret az előre megállapított, illetve megállapodás szerinti időpontban pontosan el kell hagyni, oly módon, hogy a felhasznált eszközök visszahelyezése is ez időponton belül történjen meg. Amennyiben a játéktér késedelmes elhagyásából bármiféle hátránya keletkezik a következő használónak, bérlőnek vagy az intézmény üzemeltetőjének, az üzemeltető jogosult és köteles plusz 1 óra használati díjat kiszámlázni. A késedelmesen távozó nem jogosult a kiszámlázott plusz 1 óra igénybevételére.
35. **Pályarendszabályok rendezvények esetén**
36. A nézőtéren csak a Sportcsarnok befogadóképességének megfelelő számú (730 fő) vendég tartózkodhat.
37. A nézőtéren 2 fő tűzoltó és 2 fő rendőr részére szabad ülőhelyet kell fenntartani.
38. A néző a Sportcsarnokba akkor léptethető be, ha

- érvényes jeggyel, bérlettel vagy meghívóval rendelkezik,

- nem áll nyilvánvalóan alkohol, kábítószer vagy más bódító hatású szer befolyása alatt,

- nem tart magánál szeszes italt, kábítószert, pirotechnikai eszközt, robbanó eszközt, követ és egyéb - az emberi életet és testi épségét veszélyeztető – az I. rész 14. pontban felsorolt eszközt, illetve tárgyat.

1. A rendezők kötelesek a nézők beléptetése során ruházat- és csomagátvizsgálást végezni.
2. A nézők tudomásul veszik, hogy a fenti rendelkezések megszegése vagy be nem tartása esetén még érvényes belépőjegy, illetve meghívó birtokában sem léphetnek a sportcsarnok területére.
3. A nézők tudomásul veszik, hogy a sportrendezvény ideje alatt a rendezők a Pályarendszabályokban foglaltak betartását folyamatosan ellenőrzik.
4. A nézők kötelesek a sportrendezvény rendjét megtartani, a rendezők utasításait betartani. A Pályarendszabályok megszegése, illetve szándékos rendbontás esetén a rendezők eltávolíthatják a nézőt a helyszínről, amely a mérkőzések látogatásától való eltiltás lehetőségét vonja maga után.
5. A Pályarendszabályok megszegéséből eredő kárért a néző, több károkozó esetén a károkozásban résztvevő nézők egyetemlegesen, a Ptk-nak a kártérítésre vonatkozó általános szabályai szerint felelősséggel tartoznak. A kártérítési felelősség nem érinti a néző szabálysértési vagy büntetőjogi felelősségét.
6. A szervező köteles megtenni, vagy az illetékes hatóságnál kezdeményezni minden olyan intézkedést, amely a rendezvényen résztvevők egészségügyi, személyi és vagyonbiztonságának megóvása, valamint a bűnmegelőzés érdekében szükséges.
7. A Sportcsarnok 4 kijáratát és 4 vészkijáratát a rendezvények ideje alatt szabadon kell hagyni, valamint az ajtóknak nyitható állapotban kell lenniük.
8. **Az öltözők és a vizesblokk használata**
9. A hazai és a vendégcsapatok sportolói a versenyek, mérkőzések előtt 1 órával, az edzések előtt fél órával, a testnevelés órára érkező diákok az óra kezdete előtt 10 perccel foglalhatják el a részükre kijelölt öltözőket.
10. Az öltözők kulcsait csak az intézmény dolgozói adhatják ki az arra illetékes csapatvezető, edző, nevelő, vagy bérlő részére.
11. A megállapított edzésidő betartása mindenki számára kötelező. Az edzés, mérkőzés végén az öltözők kulcsait az intézmény jelenlévő dolgozójának kell átadni.
12. A kiírt használati időtartamban az öltözők elhagyására 20 perc áll rendelkezésre.
13. A mosdókat és az illemhelyeket mindenkor az elvárható kulturált emberi viselkedésformák szerint lehet használni. Fokozottan ügyelni kell a tisztaság fenntartására.
14. Kérjük, takarékoskodjon a kézmosó szappannal, WC papírral, ne pazarolja a vizet.

A WC papírt és a szappant a rendezvény szervezői biztosítják, nem a Sportcsarnok személyzete.

1. A keletkezett hulladékot az arra rendszeresített tárolókban kell elhelyezni.

**A Sportcsarnok nyitvatartása**

Hétköznapokon:8.00 - 22.00 óráig

Hétvégén és ünnepnapokon: a mérkőzések és rendezvények időpontjaiban

A Sportcsarnokban található büfé bérbeadására és üzemeltetésére külön bérleti szerződés vonatkozik a hatályos jogszabályoknak megfelelően.

**Használati díjak**

|  |  |
| --- | --- |
| - tömeg-, verseny és diáksport céljára | 6.600.-Ft/óra |
| - oldalterület használata | 1.100.-Ft/óra |
| * kereskedelmi, szolgáltató, szórakoztató   tevékenység céljára | 16.500.-Ft/óra |
| - salakpálya | 5.500.-Ft/óra |
| - hirdetések, reklámfelület bérbeadása | 10.000.-Ft/m2/év |
| - lelátó bérlése | 50.000.-Ft/db/alkalom |
| - színpad | 20.000.-Ft/nap |
| - eredményjelző kezelőszemélyzettel | 1.000.-Ft/óra |
| - műanyag szék | 100.-Ft/db |
| - iroda bérlet | 1.000.-Ft/óra |

**Ingyenes használat**

1. Az üzemeltető évente egy alkalommal ingyen bocsátja rendelkezésre valamennyi önkormányzati intézmény, valamint az Önkormányzat illetékességi területén működő oktatási-nevelési intézmény számára a Városi Sportcsarnok épületét függetlenül attól, hogy bevételes vagy ingyenes rendezvényt szervez.
2. Ezen kívül valamennyi rendezvény esetén a szabályzatban meghatározott bérleti díj fizetendő.
3. Az üzemeltető az 1. pont szerinti rendezvény előtt ingyenes próbalehetőséget biztosít, amely próbák maximális időtartama a 6 órát nem haladhatja meg.
4. Bevételes rendezvénynek minősül valamennyi olyan program, amikor az adott intézmény anyagi haszonra tesz szert.
5. Az üzemeltető a Tiszavasvári Város Önkormányzata által szervezett rendezvényekre, előadásokra, valamint az azokra vonatkozó próbákra minden esetben térítésmentesen bocsátja rendelkezésre a Sportcsarnok épületét.
6. Fentieken túl a nemzeti vagyonról szóló 2011. évi CXCVI. törvény 11.§. (13) bekezdése, valamint Magyarország helyi önkormányzatairól szóló 2011. évi CLXXXIX. törvény 13.§. (1) bekezdés 15. pontjára tekintettel a polgármester saját hatáskörben dönthet a Sportcsarnok ingyenes használatba adásáról.

4. melléklet **„Városi sportlétesítmények használati szabályzatairól”** szóló…./2019.(III. 28.) Kt. számú határozathoz

**A Tiszavasvári Fehértói u. 2/b. szám alatti**

**Sportpálya**

**használati szabályzata**

**Használati szabályok:**

* A pályát kizárólag előzetes egyeztetés és szerződéskötés alapján lehet igénybe venni.
* A pálya kizárólag sport célra használható.
* A pálya csak az arra alkalmas sportcipőben és megfelelő ruházatban, rendeltetésének megfelelően használható. Utcai cipő használata tilos!
* A pálya felületét óvni kell a durva behatásoktól.
* Tilos a pályára kerékpárral, motorral és gépjárművel rámenni.
* A pálya területén és a pálya 5 méteres körzetében dohányozni, gyufát és cigarettát eldobni TILOS!
* Tilos a pálya területén enni, rágógumizni és azt eldobni.
* Tilos a pálya területére üveget bevinni.
* Tilos a pálya területére kutyát, vagy más állatot bevinni.
* A pálya területére bemenni csak az arra kialakított bejáraton keresztül szabad.
* A pálya és a pálya környékének tisztaságára ügyelni kell, szemetet eldobni tilos.
* A pályát mindenki csak saját felelősségére, a használati és tisztasági szabályok szigorú betartásával használhatja. A rongálás anyagi kártérítést vonhat maga után.
* A sportpálya területén, vagy környezetében őrizetlenül hagyott értéktárgyakért, felszerelésekért a pálya üzemeltetője felelősséget nem vállal.
* A Sportpálya területén sport, vagy egyéb, nem az üzemeltető tulajdonában, vagy kezelésében lévő eszközöket kizárólag előzetes írásbeli megállapodás alapján lehet tárolni. A tárolási engedéllyel elhelyezett eszközökért az üzemeltető semmilyen felelősséget nem vállal.
* A pálya rendeltetésszerű használatát és a tisztasági szabályok betartását az üzemeltető jogosult ellenőrizni.
* A pálya használata közben keletkezett sérülésekért az üzemeltető felelősséget nem vállal.

**Nyitvatartási idő:** előzetes egyeztetés alapján

**Használati díj:**

* tömeg-, verseny- és diáksport céljára 6.600 Ft/óra
* edzőpálya 6.000 Ft/óra
* faház bérlése 4.000 Ft/óra

**Ingyenes használat:**

Tiszavasvári Város Önkormányzata Képviselő-testülete Magyarország helyi önkormányzatairól szóló 2011. évi CLXXXIX tv. 107. §-ában foglalt hatáskörében eljárva 182/2018.(VI.28.) Kt. sz. határozatával

**a Tiszavasvári Sportegyesület részére** a 2018/19-es bajnoki évre **térítésmentes használati jogot** biztosított a tiszavasvári 2438 hrsz-ú, a valóságban 4440 Tiszavasvári, Fehértói u. 2/b. szám alatt található Sporttelep megnevezésű ingatlanra.

A Sportpályán található büfé bérbeadására és üzemeltetésére külön bérleti szerződés vonatkozik a hatályos jogszabályoknak megfelelően.

**A pálya foglalása:** A Városi Kincstár sportkoordinátoránál

a használatot megelőzően legalább 48 órával

(távollétében: Pethe Gábor gondnok: 30/927-9481)

E-mail: [sportcsarnok@varosikincstar.t-online.hu](mailto:sportcsarnok@varosikincstar.t-online.hu)